钦定古今图书集成/方舆汇编/职方典/第1435卷 > 《让容州表》元·结
## 钦定古今图书集成/方舆汇编/职方典/第1435卷 > 《让容州表》元·结

臣结言：“臣伏奉今月二十二日敕，授臣使持节都督
容州诸军事、守容州刺史、中丞，充本管经略守捉使。
四月十六日敕到，二十一日发付本道行营。臣愚弱，
谬当寄任，奉诏之日，不获辞忧惧臣结申谢。臣闻孝
于家者忠于国，以忠事君者无所隐。”臣有至切，不敢
不言。臣实一身，奉养老母，医药饮食，非臣不亲。暂尔
违离，则忧悸成疾。臣又多疾，近日加剧。前在道州，黾
勉六岁，实无理政，多假请停，官司不许。今臣所属之
州，陷贼岁久，颓城古木，远在炎荒，管内诸州，多未宾
服，行营野次，向十馀年。在臣一身，为国展效，死当不
避，敢惮艰危。但以老母念臣疾疹日久，时方大暑，南
逾火山，举家漂泊，寄在湖上，单车将“命，赴于贼庭。臣
将就路，老母悲泣”，闻者凄怆，臣心可知。臣欲扶持版
舆，南之合浦，则老母气力，难于远行；臣欲奋不顾家，
则母子之情，禽畜犹有；臣欲久辞老母，则又污辱名
教；臣欲便不之官，又恐稽违诏命。在臣肝肠，如煎如
烛。昔徐庶心乱，先主不逼；令伯陈情，晋武允许。君臣
国家，万代为规。伏惟陛下以孝理万姓，慈育生类，在
臣情志，实堪矜愍。臣每读《前史》，见吴起游官，噬臂不
归；温峤奉使，绝裾而去。常恨不逢斯人，使之殊死。臣
所以冒犯圣旨，乞停今授，待罪私门，长得奉养，供给
井税，臣之恳愿，尘渎天威，不胜惶恐。谨遣某臣奉表
陈让以闻。